J e g y z ő k ö n y v

**Készült:** a Bezenye Községi Önkormányzat Képviselő-testületének 2023. november 14. napján 18:00 órakor az önkormányzat tanácstermében megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 18:00 órakor megnyitja. Megállapítja, hogy az ülés határozatképes, mivel a 7 megválasztott képviselőből 4 képviselő jelen van. Nusser Györgyné, Kammerhofer Lívia és Antonovich Gáspár egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Hiltser Mátyás és Szakos Géza képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és sürgősséggel fel kíván venni 3 napirendi pontot. Elmondja, hogy a 063 hrsz-ú telek kivétele forgalomképtelen törzsvagyonból a temető melletti terület sorsának rendezése miatt szükséges, az óvoda beszerzési eljárásának értékhatára meghaladja a kétmillió forintot, erről szintén testületi döntés kell. A téli igazgatási szünetről azért szükséges sürgősséggel dönteni, hogy legyen idő a hirdetményezésére. Kérdezi, hogy van-e észrevétele, kérdése valakinek.

A polgármester a három új napirendi pont elfogadását szavazásra bocsátja.

A képviselő-testület *egyhangúlag, 4 igen szavazattal* az alábbi határozatot hozza:

**175/2023. (XI. 14.) határozat**

Bezenye Községi Önkormányzat képviselő-testülete a 2023. november 14-i ülésén az alábbi három napirendi pontot napirendre veszi a következő sorszámokkal:

1. A bezenyei 063 helyrajzi számú névnélküli út megnevezésű közterület kivétele forgalomképtelen vagyonból és „Adásvételi és ajándékozással vegyes telekalakítási szerződés”
2. A Bezenyei Százszorszép Óvoda beszerzése
3. Téli igazgatási szünet

Felelős: Márkus Erika polgármester

Határidő: azonnal

A polgármester kérdezi, hogy van-e kérdés, észrevétel, mielőtt az egységes napirendet szavazásra bocsátja.

Szakos Géza képviselő szót kér, és elmondja, hogy a 10. napirendet, mely a polgármester 13. havi juttatásáról szól, szeretné levetetni napirendről, a jó hangulat megőrzése érdekében.

A polgármester elmondja, hogy ez nem miatta került be, hanem azért, mert a költségvetésbe betervezésre került.

Szakos Géza azt válaszolja, hogy nem azért van benn, hanem azért, mert Hiltser Mátyás alpolgármester úr volt olyan kedves, és előterjesztette.

Wiegerné Mészáros Erika jegyző elmondja, hogy amennyiben a képviselő úr le akarja vetetni napirendről, akkor erről a képviselő-testületnek szavaznia kell.

A polgármester szavazásra bocsátja a képviselő javaslatát.

A képviselő-testület *2 igen és 2 nem szavazattal* az alábbi határozatot hozza:

**176/2023. (XI. 14.) határozat**

Bezenye Községi Önkormányzat képviselő-testülete a 2023. november 14-i ülésén a tervezett, a polgármester 13. havi juttatásáról szóló 10. napirendi pontot megtárgyalja.

Felelős: Márkus Erika polgármester

Határidő: azonnal

Mivel több kérdés, észrevétel nem érkezett, a polgármester szavazásra bocsátja a napirendi pontok elfogadását.

A képviselő-testület *2 igen és 2 nem szavazattal* az alábbi határozatot hozza:

**177/2023. (XI. 14.) határozat**

Bezenye Községi Önkormányzat képviselő-testülete a 2023. november 14-i ülésén az alábbi napirendi pontokat tárgyalja.

1. Tájékoztatás az előző testületi ülés óta hozott intézkedésekről, eredményekről
2. Beszámoló az adózás 2023. III. negyedévi helyzetéről
3. A helyi adókról szóló rendelet felülvizsgálata
4. Beszámoló a település egészségügyi alapellátás helyzetéről (háziorvos, védőnő)
5. Az önkormányzat 2023. évi költségvetési rendeletének III. negyedévi módosítása
6. A Bezenye településnév használatának rendjéről szóló rendelet
7. Az elhagyott hulladék kezelésének szabályozásáról szóló rendelet
8. A Helyi Választási Bizottság tagjainak megválasztása
9. Településrendezési terv módosításának indítása
10. A polgármester 13. havi juttatása
11. A bezenyei 063 helyrajzi számú névnélküli út megnevezésű közterület kivétele forgalomképtelen vagyonból és „Adásvételi és ajándékozással vegyes telekalakítási szerződés”
12. A Bezenyei Százszorszép Óvoda beszerzése
13. Téli igazgatási szünet

Felelős: Márkus Erika polgármester

Határidő: azonnal

Wiegerné Mészáros Erika jegyző szót kér, és bemutatja Farkas Anna aljegyzőt a képviselő-testületnek és a megjelenteknek. Az aljegyzői álláshely megüresedett, és a helyi önkormányzatokról szóló törvénynek megfelelően meghirdetésre került ez az álláshely határozatlan idejű betöltésre, és a székhelytelepülés polgármesterének jogkörébe tartozik az aljegyző kinevezése, természetesen mind Levél, mind Bezenye polgármesterének egyetértésével, a jegyző javaslatára. Négy érvényes pályázat érkezett, Farkas Annát találták erre a pozícióra a legmegfelelőbbnek. Hét éve dolgozik már ebben a hivatalban, és végzettsége is teljes mértékben megfelelő, okleveles közigazgatási szakértői végzettsége van, melyet a Nemzeti Közszolgálati Egyetemen szerzett. Pár szóban ismerteti szakmai pályafutását és kiválasztása menetét.

Farkas Anna megköszöni, és pár mondatban bemutatkozik.

Szakos Géza képviselő hozzáfűzi, hogy ő hivatalosan arról sem tudott, hogy új jegyző van.

A polgármester elmondja, hogy az előző képviselő-testületi ülésen, Papréten bemutatta az új jegyzőt.

A polgármester megköszöni Farkas Anna aljegyzőnek a bemutatkozást, ezt követően kéri, hogy az első napirendi pont tárgyalása előtt egy perces néma csenddel emlékezzenek meg dr. Gáli Péter néhai jegyzőről. Szombaton volt a búcsúztatója a hegyeshalmi temetőben. Nagyon sok éven keresztül vitte Hegyeshalom, Levél és Bezenye közigazgatási ügyeit.

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy az általános pénzügyi helyzet ismertetése a heti rendszerességgel megtörténik, a betétlekötés folyamatos. A bezenyei művelődési ház elkészült, műszaki ellenőr átvette. A szükséges bútorzatot megvették, a hétvégén a hivatalos átadó az idősek napja keretein belül megtörténik. Hetek óta az idősek napi készülődés zajlik. A faluújság, illetve az idősek napi meglepetés naptár elkészült. A Bezenye Hangja kiosztása jövő héten megtörténik. A temetőnél a kerítéslécek köszönőoldala elkészült, a többi festése is tervben van, még ez évben szeretnénk végezni. A lábazat festése is még ez évben elkészül. A Pozsonyi út végén az elszáradt fák kivágása megtörtént, a csököket is kimaratták. Ugyanitt elkészült a közkút, mely régóta terveik között szerepelt, komfortossá téve ezzel a kerékpáros turizmust. A TOP\_PLUSZ pályázatok (Kossuth utca és Élhető település) 1. mérföldkövének elbírálására várnak, utána kezdhetik a kivitelezést. A bölcsőde jelentős része elkészült, a villany bekötésére várják az E-on szakemberét. A közmeghallgatáson felmerült adatszolgáltatást Elnök úrnak megadták.

Szeretné bemutatni a Hegyeshalmi Rendőrőrs új parancsnokát, Németh Péter rendőr őrnagyot. Felkéri, hogy mondjon pár szót az esetleges változásokról.

Németh Péter rendőrőrnagy megköszöni a szót, és elmondja, hogy október 1-től vezeti a Hegyeshalmi Rendőrőrsöt. 27 éve rendőr, 12 évet dolgozott Mosonmagyaróváron, kapcsolata jó az önkormányzatokkal. Az őrshöz 9 fő körzeti megbízott tartozik, mivel 9 település tartozik hozzájuk. Változás annyiban lesz, hogy egy kolléga április 30-val nyugdíjba vonul, helyette lesz majd új kolléga. Ez azonban a hegyeshalmi körzetet érinti. Elérheti a lakosság a polgármesteri hivatalon keresztül, vagy sürgős esetben hívják a 112 segélyhívó számot. Kérdezi, hogy van-e kérdés, észrevétel.

Kérdés, észrevétel nem érkezett, ezért a polgármester kérdezi, hogy a beszámolójával kapcsolatosan van-e valakinek kérdése, észrevétele.

Sándor Vincéné kérdezi, hogy a közkútnál lesznek-e majd padok.

A polgármester azt válaszolja, hogy tavaszra van tervben.

Szakos Géza képviselő kérdezi az alpolgármestertől, hogy a bírósági idézést ki kapta? Csak az alpolgármester vagy a testület? Mennie kell a képviselő-testület tagjainak is?

Hiltser Mátyás alpolgármester elmondja, hogy a testület részére kiküldött idézés a testület képviselőjét idézte be, de mivel nyilvános a tárgyalás, természetesen jöhet más is a képviselő-testület részéről. Neki, mint képviselőnek kötelessége megjelenni.

Szakos Géza képviselő a pályázatokkal kapcsolatosan érdeklődik, hogy azok még mindig olyan lassan haladnak-e, mint eddig.

A polgármester ismét elmondja, amit a szóbeli beszámolójában elmondott a pályázatokkal kapcsolatosan.

Kammerhofer Róbert szót kér, és megkérdezi, hogy az előbbiekben milyen bírósági ügyről volt szó.

A polgármester elmondja, hogy az ő jubileumi jutalmáról szóló ügyről van szó, melyre az ügyvédet saját pénzéből fogadta, mielőtt még kérdezné az elnök úr.

Kammerhofer Róbert azt válaszolja, hogy neki nem volt egyértelmű, hogy miről volt szó. Az ülés nyilvános, és közpénzekkel való gazdálkodással kapcsolatos az ügy, ezért szerette volna tudni. Elmondja továbbá, hogy október 31-én megküldte neki polgármester asszony a válaszokat a közmeghallgatáson elhangzott kérdéseire, de nem mindenre kapott választ. A Papréti Művelődési Házzal kapcsolatos kérdésére például nem kapott.

A polgármester elmondja, hogy annak a pályázatnak a teljes anyagát kikérte elnök úr közérdekű adatigénylés keretében. Annál többet ő sem tud elmondani a projektről, mint ami az anyagban szerepel. De ezt a helyszínen is elmondta akkor. Egyébként pedig elnök úr kérdése nem tartozik az első napirend tárgyalásához.

A nemzetiségi elnök azzal folytatja, hogy a polgármester asszony hűtlen kezeléssel kapcsolatos ügyről ír válaszában, és hozzáfűzte, hogy az ipari park egyezséggel zárult, mely 51 millió forintot hozott az önkormányzatnak, így az ügyvédi költség megtérült. Ezt ő nem kérdezte. A polgármester egyébként nem írhatja le, hogy hűtlen kezelés, csak maximum azt, hogy hűtlen kezelés gyanúja, mert így rágalmazásnak minősül. Majd a nemzetiségi elnök feláll, és egy papírzacskóban a polgármester elé tesz dossziékat azzal, hogy „itt vannak a lezárt ügyek”, rendőrségi és bírósági lezárt ügyek. Kérdezi, hogy milyen ügyekkel rágalmazza még, milyen hűtlen kezeléssel kapcsolatos ügyekkel vádolják folyamatosan.

A polgármester rendre utasítja az akkor már kiabáló nemzetiségi elnököt, és figyelmezteti, hogy a kettő perce már bőven lejárt.

Kammerhofer Róbert elmondja, hogy itt vannak a jegyzőkönyvek. Meg lehet nézni.

Wiegerné Mészáros Erika jegyző elmondja, hogy elnök úr azt kérdezte, hogy mennyi pénzt költött az önkormányzat ügyvédekre. A válaszban ez volt leírva.

A nemzetiségi elnök kérdezi, hogy ez pontosan le van-e írva valóban.

A jegyző azt válaszolja, hogy igen.

A nemzetiségi elnök azt mondja, hogy Márkus Erika hazudik! Ezt a kérdést jogi útra fogja terelni. Ő a pótmagánvádra gondolt, amikor feltette a kérdését.

A polgármester felszólítja Kammerhofer Róbertet, hogy ne vádolja őt semmivel. Egyébként a megküldött válaszban annak a költsége is fel lett tüntetve. Felszólítja, hogy foglaljon helyet, és fejezze be a kiabálást és a napirendi pontok tárgyalásáról való elterelést.

Szakos Géza képviselő kérdezi, hogy a külterületi utak fejlesztésével kapcsolatos ügyben van-e már fejlemény. Az egyezségre gondol a kivitelező és az önkormányzat között.

A polgármester elmondja, hogy ügyvéd asszony átadta másnak az ügyet egészségügyi okok miatt, de a folyamat nem állt meg, dolgoznak rajta. Amint lesz konkrétum, tájékoztatni fogja a képviselő-testületet. Volt egy-két kérdés, amit meg kellett válaszolni, azt megválaszolták. Itt tart az ügy.

Kéri a tisztelt képviselő-testületet, hogy haladjon az ülés rendje, és kéri a testületet a beszámoló elfogadására.

Mivel több kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *egyhangúlag, 4 igen szavazattal* az alábbi határozatot hozza:

**178/2023. (XI. 14.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont**

Beszámoló az adózás 2023. III. negyedévi helyzetéről

Márkus Erika polgármester felkéri Bári Péterné adóügyi ügyintézőt, hogy mondjon pár szót a beszámolóról, melyet minden képviselő és bizottsági tag előzetesen megkapott.

Bári Péterné elmondja, hogy a képviselő-testület írásban megkapta a beszámolót, amelyet volt idejük megismerni, ezért ő inkább az esetlegesen felmerülő kérdésekre válaszolna.

Szakos Géza képviselő azt kérdezi, hogy az önkormányzat nagy adófizetői fizetnek-e rendben.

Bári Péterné azt válaszolja, hogy igen.

A polgármester hozzáfűzi, hogy a költségvetés tervezése során az óvatosság elve alapján dolgoztunk, így az adóbevételek nem maradtak el a tervezettől.

Kammerhofer Róbert azt kérdezi, hogy a laktanyára fizetnek-e telekadót és ingatlanadót.

Bári Péterné elmondja, hogy a telekadót fizetik, az adóalanynak építményadó fizetési kötelezettsége nem áll fenn, mentes.

Kammerhofer Róbert nemzetiségi elnök kérdezi, hogy hogy lehet, hogy ingatlanadó mentes az a terület.

A jegyző hozzáfűzi, hogy a korábbi években kivetett építményadót törölték, mert olyan épületekre került megállapításra, melyek a hatályos jogszabályok szerint nem építményadó kötelesek.

Kammerhofer Róbert nemzetiségi elnök kérdezi, hogy jól érti-e, hogy az előző testület kivetette az építményadót, az ingatlanadót, és a jelenlegi testület megszüntette azt?

A jegyző elmondja, hogy azokra az épületekre, melyekre nem lehetett volna kivetni, azokra igen, törölte az önkormányzati adóhatóság az adófizetési kötelezettséget.

A nemzetiségi elnök kérdezi: Tehát akkor ingatlanadót bizonyos épületekre fizet, bizonyos épületekre nem?

Bári Péterné adóügyi ügyintéző elmondja, hogy építményadóról beszélünk, nem ingatlanadóról. Építményadót nem fizet, telekadót fizet az adóalany.

Márkus Erika polgármester megköszöni Bári Péterné munkáját.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**178/2023. (XI. 14.) határozat**

Bezenye Községi Önkormányzat Képviselő-testülete az adózás helyzetéről szóló beszámolót – a melléklet szerinti tartalommal - elfogadja.

Felelős: Márkus Erika polgármester

Határidő: azonnal

1. **napirendi pont**

A helyi adókról szóló rendelet felülvizsgálata

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a jelen gazdasági helyzetben a képviselő-testület nem kívánja a lakosságot tovább terhelni. Kérdezi, hogy van-e kérdés, észrevétel. Mivel kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**180/2023. (XI. 14.) határozat**

Bezenye Községi Önkormányzat Képviselő-testülete a helyi adókról szóló rendeletét felülvizsgálta, nem kíván adómértéket emelni.

Felelős: Márkus Erika polgármester

Határidő: azonnal

1. **napirendi pont**

Beszámoló a település egészségügyi alapellátás helyzetéről (háziorvos, védőnő)

A polgármester megköszöni dr. Iván Endre háziorvos és Földesné Varga Eszter védőnő munkáját, és felkéri dr. Iván Endrét, hogy ismertesse beszámolójának lényegét.

Dr. Iván Endre háziorvos elmondja, hogy a beszámolót a képviselő-testület megkapta. A háziorvosi szolgálat továbbra is végzi a munkáját, ahogy eddig is végezte. Kiemeli, hogy 2023. március 1-től az OMSZ vette át a munkát az ügyelet ellátását illetően. A háziorvosok nagy része jelenleg is részt vesz az ügyeleti rendszerben. Az elmúlt fél évben a kollégák megtalálták a helyüket a rendszerben. Ügyeleti időben a 1830 hívószám, 8-16 óráig a háziorvos hívható orvosi ellátást igénylő esetekben. További átszervezés történt félévkor, melynek során a védőnői szolgálat központi irányítás alá került. A vármegyében a Győri Petz Aladár Vármegyei Oktatókórház látja el a központi irányítási feladatokat.

A polgármester megköszöni a teljes egészségügyi team munkáját, és hozzáfűzi, hogy a prevencióra most különösen nagy hangsúlyt fektetnek. Ez minden ember számára nagyon fontos. Doktor úrhoz fordulhatnak mindig bizalommal.

Kammerhofer Róbert szót kér, és a doktor úrhoz fordul ironikusan azzal, hogy nyugtassa meg, hogy kellő mennyiségű vakcina áll rendelkezésre, ha a helyiek jelentkezni akarnak.

A háziorvos elmondja, hogy a kórházban, Győrben elérhető a vakcina prevenciós jelleggel. A háziorvosi szolgálatnál az influenza elleni védőoltás érhető el, amelyből két féle áll rendelkezésre: magyar vakcina központilag biztosítottan, illetve nyugati típusú a patikában kiváltható. Jelenleg nem egyértelmű az oltások preferálása, a győri oltóhelyeken elérhető.

Kammerhofer Róbert a polgármesterhez fordul kérdésével, hogy ebben a helyi közösségben nem lesz-e erőltetve az oltás.

A polgármester elmondja, hogy ő itt eddig sem mondta senkinek, hogy oltasson vagy ne oltasson. Felszólítja a nemzetiségi elnököt, hogy a cinikusságát tegye félre. A képviselő-testületi ülés nem alkalmas az elnök úr szemléletének megvitatására. Ez mindenkinek a privát ügye, hogy mit gondol. Ez a kérdéskör egyébként is központi utasítás és irányelvek alapján fog eldőlni.

A polgármester kérdezi, hogy van-e kérdés, észrevétel a beszámolóval kapcsolatosan.

Mivel kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *3 igen szavazattal* *és 1 tartózkodással* az alábbi határozatot hozza:

**181/2023. (XI. 14.) határozat**

Bezenye Községi Önkormányzat Képviselő-testülete a település egészségügyi alapellátás helyzetéről szóló beszámolót – a melléklet szerinti tartalommal - elfogadja.

Felelős: Márkus Erika polgármester

Határidő: azonnal

1. **napirendi pont**

Az önkormányzat 2023. évi költségvetési rendeletének III. negyedévi módosítása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy kérte, hogy amennyiben kérdésük van, az előterjesztést kiküldését követően e-mailen vagy telefonon tegyék fel kérdéseiket, mert a pénzügyi ügyintéző nem tud jelen lenni az ülésen. Az ülés megkezdéséig kérdés nem érkezett.

Szakos Géza képviselő kérdezi, hogy miből adódik a négymillió forintos eltérés az előterjesztés és a rendelet tervezet mérlegfőösszegében.

A jegyző elmondja, hogy a különbség az óvoda saját bevételéből adódik, melyet a költségvetés félévi módosításánál részletesen megbeszéltek, az eltérés oka tehát ugyanaz, mint előzőleg.

Szakos Géza kérdezi, hogy a pályázat hibás könyvelésének javítása pontosan mi.

A jegyző elmondja, hogy ez a tétel két helyre lett lekönyvelve, ez lett most korrigálva.

Szakos Géza elmondja, hogy a képviselők konzultáltak a pénzügyi bizottság elnökével, így ezekkel a magyarázatokkal elfogadhatónak találják a módosító rendelet tervezetét.

Mivel több kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *egyhangúlag, 4 igen szavazattal* az alábbi határozatot hozza:

**182/2023. (XI. 14.) határozat**

Bezenye Községi Önkormányzat Képviselő-testülete elfogadja az Önkormányzat 2023. I-III. negyedéves gazdálkodásáról szóló beszámolót, a költségvetési rendelet módosításáról szóló rendeletet – a tervezet szerinti tartalommal – megalkotásra alkalmasnak találja.

Felelős: Márkus Erika polgármester

Határidő: azonnal

A polgármester szavazásra teszi fel a rendelet tervezetét.

A képviselő-testület *egyhangúlag, 4 igen szavazattal* az alábbi rendeletet alkotja:

**20/2023. (XI. 15.) önkormányzati rendelet**

Bezenye Községi Önkormányzat Képviselő-testülete az önkormányzat 2023. évi költségvetéséről szóló 4/2023. (III.22.) önkormányzati rendelet módosításáról szóló önkormányzati rendeletét – a melléklet szerinti tartalommal - megalkotja.

1. **napirendi pont**

A Bezenye településnév használatának rendjéről szóló rendelet

A polgármester ismerteti a rendelet tervezet szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel a tervezettel kapcsolatosan.

Szakos Géza képviselő kérdezi, hogy őt érinti-e a rendelet a Barátságos Bezenye közösségi média platformon üzemeltetett oldala miatt.

A jegyző elmondja, hogy nem érinti mivel a rendeletnek visszaható hatálya nincs.

Mivel több kérdés, észrevétel nem érkezett, a polgármester szavazásra teszi fel a rendelet tervezetét.

A képviselő-testület *egyhangúlag, 4 igen szavazattal* az alábbi rendeletet alkotja:

**21/2023. (XI. 15.) önkormányzati rendelet**

Bezenye Községi Önkormányzat Képviselő-testülete a Bezenye településnév használatának rendjéről szóló önkormányzati rendeletét – a melléklet szerinti tartalommal - megalkotja.

1. **napirendi pont**

Az elhagyott hulladék kezelésének szabályozásáról szóló rendelet

A polgármester ismerteti a rendelet tervezet szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel a tervezettel kapcsolatosan.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**183/2023. (XI. 14.) határozat**

Bezenye Községi Önkormányzat Képviselő Testülete megismerte az elhagyott hulladék felszámolásához szükséges helyi intézkedésekről szóló rendelet megalkotásának szükségességét és rendeletet - a melléklet szerinti tervezet alapján - megalkotásra alkalmasnak találja.

Felelős: Márkus Erika polgármester

Határidő: azonnal

A polgármester szavazásra teszi fel a rendelet tervezetét.

A képviselő-testület *egyhangúlag, 4 igen szavazattal* az alábbi rendeletet alkotja:

**22/2023. (XI. 15.) önkormányzati rendelet**

Bezenye Községi Önkormányzat Képviselő-testülete az elhagyott hulladék kezelésének szabályozásáról szóló önkormányzati rendeletét – a melléklet szerinti tartalommal - megalkotja.

1. **napirendi pont**

A Helyi Választási Bizottság tagjainak megválasztása

A polgármester elmondja, hogy az előterjesztést jegyző asszony készítette, ezért felkéri a javaslat ismertetésére.

Wiegerné Mészáros Erika jegyző ismerteti az előterjesztés szövegét, melyet minden képviselő előzetesen megkapott. Kéri, hogy a határozati javaslatban foglaltaknak megfelelően a képviselő-testület döntsön a Helyi Választási Bizottság tagjairól.

Sándor Vincéné képviselő kéri, hogy a javaslatban szereplő Ambrusch Józsefné személyét pontosítsák, mert a településen több ilyen nevű személy is él.

A jegyző elmondja, hogy a Szabadság utca 88. címen élő személyről van szó.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**184/2023. (XI. 14.) határozat**

1. Bezenye Községi Önkormányzat Képviselő-testülete a választási eljárásról szóló 2013. évi XXXVI. törvény 23. §-ban kapott felhatalmazás alapján a helyi önkormányzati képviselők és polgármesterek általános választására a helyi választási bizottság tagjait és póttagjait a következők szerint megválasztja:

Ivánné Arató Júlia - tag

Ambruschné Szépfalusi Márta Judit - tag

Matusich Gergelyné - tag

Farkas Miklósné - póttag

Ambrusch Józsefné - póttag

1. A képviselő-testület ezúton mond köszönetet az előző helyi önkormányzati képviselők és polgármesterek általános választására létrehozott helyi választási bizottság tagjainak, póttagjainak az elvégzett lelkiismeretes munkájukért.

Felelős: Wiegerné Mészáros Erika HVI vezető

Határidő: 2023. november 19.

1. **napirendi pont**

Településrendezési terv módosításának indítása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel ezzel kapcsolatosan.

Sándor Vincéné képviselő kérdezi, hogy a Tanácsház utca 9. megosztása benne van-e.

A polgármester elmondja, hogy azt a szakhatóságok intézik, a rendezési terv módosítás nem érinti.

Szakos Géza képviselő kérdezi, hogy a Kossuth utca és a szervizút útszakasza feltüntetésre kerül-e, nem szeretné, ha azt bárki önkényesen lezárná.

A polgármester elmondja, hogy mivel szervizút, nem zárható le, oda semmiféle építmény nem építhető. Funkciójában útként fog működni. A Petőfi utcaiak onnan járnak be.

Szakos Géza képviselő kérdezi, hogy akkor tulajdonképpen ezt a 4 dolgot rajzolják be, ami a mellékletben látható? Mennyibe kerül nekünk ez?

A polgármester elmondja, hogy ennek kapcsán HÉSZ módosítás is történik. A képviselő-testület által elfogadott árajánlat alapján történt szerződéskötés, azon az áron.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**185/2023. (XI. 14.) határozat**

**Bezenye Község településrendezési tervének módosításáról (munkaszám: 23095)**

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (továbbiakban Korm. Rendelet) 59. § (2) bekezdésében előírtak szerint a következő döntést hozza:

1. A község önkormányzata módosítja a község településrendezési eszközeit az alábbiak szerint:

A módosítással érintett területek:

1. módosítás: Kossuth L. u. és Petőfi S. u. közötti szervizút feltüntetése a tervben.
2. módosítás: Tanácsház u. 9. (630 hrsz) Lf-K övezetből Lf-5 övezetbe kerül át.
3. módosítás: A beépítési oldal meghatározása a Helyi Építési Szabályzatban.
4. módosítás: A Pozsonyi utca nyugati teleksora mögött tervezett útkiszabályozás áttervezése.

A módosítások oka, célja:

1. módosítás: Kossuth L. u. és Petőfi S. u. közötti szervizút feltüntetése a tervben.

A szerviz út a valóságban is működik, így történik a telkek gazdasági megközelítése. Ezt szeretnék a rendezési tervben is rögzíteni. A Petőfi Sándor utca beépítésének sajátossága, hogy egyes telkek csak a szervizútról közelíthetők meg gépjárművel, a Petőfi Sándor utcáról nem alakítottak ki erre alkalmas kapubejárókat. Ezzel egyes szakaszokon sajátos zárt kerítéses utcakép alakult ki.

1. módosítás: Tanácsház u. 9. (630 hrsz) Lf-K övezetből Lf-5 övezetbe kerül át.

A 630 hrsz-ú ingatlan tulajdonosa a jelenlegi Lf-K övezeti besorolású ingatlanának Lf-5 övezetbe történő besorolását kérte megvizsgálni. A jelenlegi besorolás szerint az ingatlan kert övezetbe tartozik, ahol semmilyen építmény nem létesíthető. Az ingatlanon azonban korábban megépült lakóház és gazdasági épület is van. A módosítással a kialakult állapot rendezésére és további egy lakóépület építésére kíván lehetőséget teremteni.

1. módosítás: A beépítési oldal meghatározása a Helyi Építési Szabályzatban.

Az Ady Endre utca beépítése nem felel meg a HÉSZ-ben megfogalmazott ideális tájolásnak.

Ha a tömb beépítése a Fenyő utca felől is elkezdődik, és a telkeket megosztják, akkor a kialakuló új telkek beépítése ellentétes lesz a meglévő házsor beépítésével. Hogy egységes maradjon a tömb beépítése, és azért hogy ne korlátozzák egymás beépítését, azért a HÉSZ-ben további rendelkezés megfogalmazása szükséges.

1. módosítás: A Pozsonyi utca nyugati teleksora mögött tervezett útkiszabályozás áttervezése.

A Pozsonyi utca páros oldala mögötti belterületi kivett beépítetlen terület feltárását szolgáló lakóút nyomvonalának áthelyezése olyan módon, hogy a kialakítandó telkek mindegyikének közterületi kapcsolata biztosítható legyen. A Pozsonyi utca mögötti út szervizútként megmarad. A beépítésre szánt terület nagysága és övezeti besorolása változatlan marad.

1. A településrendezési terv módosítása során Bezenye község közigazgatási területén új beépítésre szánt területet nem jelöl ki az önkormányzat, ezért nem kell vizsgálni az Étv-ben foglalt követelményeknek való megfelelést.
2. A község képviselő-testülete elfogadja jelen határozat mellékletét képező Bezenye településrendezési eszközeinek (msz: 23095) megalapozó vizsgálat és alátámasztó javaslat tartalmára vonatkozó feljegyzést.
3. Az önkormányzat a településrendezési eszközök módosítási eljárását Hivatali Kapun keresztül folytatja le.

A megalapozó vizsgálat és az alátámasztó javaslat tartalmáról szóló feljegyzés jelen határozat melléklete.

Felelős: Márkus Erika polgármester

Határidő: 2023. december 12.

1. **napirendi pont**

A polgármester 13. havi juttatása

Márkus Erika polgármester érintettségre hivatkozva kéri kizárását a következő napirenddel kapcsolatos szavazásból. Előzetesen elmondja, hogy a költségvetésbe betervezésre került, de a kifizetésről dönteni kell. Ő nem szeretett volna újra kellemetlen helyzetbe kerülni.

A képviselő-testület *3 igen szavazattal és 1 tartózkodással* az alábbi határozatot hozza:

**186/2023. (XI. 14.) határozat**

Bezenye Községi Önkormányzat Képviselő-testülete Márkus Erika polgármestert kérésére, érintettség miatt a 13. havi juttatásáról szóló 10. napirendi pont tárgyalásánál a szavazásból kizárja.

Felelős: Márkus Erika polgármester

Határidő: azonnal

Hiltser Mátyás alpolgármester ismerteti az előterjesztés szövegét, melyet minden képviselő és bizottsági tag előzetesen megkapott. Hozzáfűzi, hogy utoljára van lehetőség a polgármester munkáját elismerni ebben a ciklusban. Eddig ez egyszer sem történt meg. A jutalom összege a költségvetésbe betervezésre került. Épül, fejlődik és ismét él a falu, ami a polgármester munkáját mutatja. Javasolja a jutalom megszavazását.

Kérdezi, hogy van-e kérdés, észrevétel.

Szakos Géza képviselő elmondja, hogy azért nem tettek eddig javaslatot a jutalomra, mert a polgármester asszony viselkedése egyre olyanabb, mint az előző polgármesteré. Remélik, hogy ő tanult belőle, és remélik, hogy a következő ciklusban polgármester asszony is tanulni fog belőle. Öntelt, gonosz, hazug, cinikus, tényadatokat cáfoló, testületi határozatokat nem végrehajtó, tájékoztatást hiányosan közlő, pályázati számonkérést stb. stb. elmaradását következetesen nem végrehajtó polgármesterként kezelte. Arról, hogy a falu előre haladt – persze kell mindig egy polgármester, kell mindig egy csomó támogató – az a véleménye, hogy bizonyára, ha összehasonlítják az előző ciklust és a mostanit, nagyjából ugyanazok a pénzek kerültek a faluhoz. Hogy ezeket hogyan kezelték, az meg az ő problémájuk, butaságuk, felelőtlenségük része. Ő sokszor tapasztalta azt, hogy sokszor bizony olyan beruházásokat csináltak, amelyek esetében meg lehetett volna előzni, hogy pénzeket ne pazaroljanak, a közösségi pénzekért ne kelljen kuncsorogni, hogy ezeket be tudják fejezni. A polgármester asszony ez alatt a négy éves ciklus alatt alulteljesített, így nem szeretné, ha jutalmazásban részesülne. Ez a 13. havi bér, ami jutalom lenne akármelyik dolgozónak, így a polgármesternek is, ő szeretné, ha nem szavaznák meg.

Az alpolgármester szavazásra bocsátja a határozati javaslatot.

A képviselő-testület *1 igen és 2 nem szavazattal* az alábbi határozatot hozza:

**187/2023. (XI. 14.) határozat**

Bezenye Községi Önkormányzat Képviselő-testülete az önkormányzat polgármesterének a 13. havi juttatásának kifizetését nem hagyja jóvá.

Felelős: Márkus Erika polgármester

Határidő: azonnal

1. **napirendi pont**

A bezenyei 063 helyrajzi számú névnélküli út megnevezésű közterület kivétele forgalomképtelen vagyonból és „Adásvételi és ajándékozással vegyes telekalakítási szerződés”

A polgármester ismerteti az előterjesztés szövegét, melyet minden képviselő előzetesen megkapott. Elmondja, hogy örül annak, hogy ennek a régóta húzódó ügynek a végére pont kerül.

Szakos Géza képviselő szót kér, és elmondja, hogy Antonovich Gáspár egy 2719 m2 nagyságú területet ajándékoz, így a temető melletti terület jogi sorsa rendeződik, és lesz egy fás, erdős terület. Tudni kell azonban, hogy Antonovich Gáspárnak „cserébe” meg kell vásárolnia 300 ezer forint körüli összegért egy 300 m2 körüli kisebb területet. Ő fizeti a telekkimérést, az átírást. Érdekes világ a jog világa, hogy ráadásul neki kell fizetnie.

Hiltser Mátyás alpolgármester szót kér, és elmondja, hogy mikor a mostani testület el kezdett dolgozni, határozott ígéretet kaptak a terület átadására, de a határvonalak át lettek rajzolva. Ő szeretné, ha ez az ügy rendeződne, lezárulna, de nem erről volt szó. Ez tipikusa az az eset, amikor a területet meg kell nézni a helyszínen, hogy jól lehessen dönteni, jól lehessen szavazni. Nem tudja, hogy ki látta, ő igen. A falu minőségben rosszabb, keskenyebb utat fog kapni, alig lehet rajta közlekedni. Másik észrevétele, hogy ez egy 30 éves történet. Most a testületi ülés előtt egy nappal kapták meg a bonyolult jogi szöveget, a közel 10 oldalas szerződés tervezetet, amelyet sürgősen értelmezni kellene, és szavazni róla felelősséggel. Ez szinte lehetetlen. Szerinte ez törvényileg akár aggályos is lehet.

Szakos Géza képviselő azt válaszolja, ez a 10 oldalnyi lap tényleg kacifántosan van megírva, de aki ki akarja belőle olvasni a pozitív dolgokat, az ki fogja olvasni. Ő ki tudta belőle olvasni, hogy eddig valaki földjén át jártak a temetőbe, ő pedig oda akarja azt adni az önkormányzatnak. A testület szégyene az, hogy ezt négy év alatt nem tudták rendesen tető alá hozni, és hogy a jogi ügyeket ezzel kapcsolatosan annak kell intéznie, aki a nagyobb területet adja.

A polgármester azt mondja, hogy a földhivatal csak olyan utat minősít annak, ami megfelel funkciójában és egyebekben a követelményeknek. Eladni pedig a vagyonrendelet alapján csak értékbecslés szerinti áron tudunk, ezért nem tudjuk ingyen átadni cserébe az önkormányzat területét. A szerződést jegyző asszony és a köztisztviselők átnézték. Azt, hogy valaki többet ad, és mégis fizetnie kell, a jogi környezet miatt van. A cél közérdekű, és bízzanak abban, hogy ez az ügy úgy alakul, hogy az önkormányzatnak jó legyen..

Mivel több kérdés, észrevétel nem érkezett, a polgármester szavazásra teszi fel a forgalomképtelen törzsvagyonból kivonásról szóló határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**188/2023. (XI. 14.) határozat**

1. Bezenye Községi Önkormányzat Képviselő-testülete az önkormányzat 1/1 tulajdoni hányadát képező, 063 helyrajzi számú, Névnélküli út megnevezésű kivett közterületet a forgalomképtelen törzsvagyonból kivonja, és forgalomképes üzleti vagyonba (beépítetlen terület) sorolja.
2. Bezenye Községi Önkormányzat Képviselő-testülete felhatalmazza a polgármestert a határozat megküldésére a Győr-Moson-Sopron Vármegyei Kormányhivatal Földhivatali Főosztályának részére.

Felelős: Márkus Erika polgármester

Határidő: 2023. november 24.

A polgármester szavazásra teszi fel az „Adásvételi és ajándékozással vegyes telekalakítási szerződés” tervezetéről szóló határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**189/2023. (XI. 14.) határozat**

Bezenye Községi Önkormányzat Képviselő-testülete felhatalmazza a polgármestert az előterjesztés mellékleteként megküldött Adásvételi és ajándékozással vegyes telekalakítási szerződés megkötésére.

Felelős: Márkus Erika polgármester

Határidő: 2023. december 10.

1. **napirendi pont**

A Bezenyei Százszorszép Óvoda beszerzése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a beszerzési szabályzat szerint a képviselő-testület dönt a nyertes árajánlat elfogadásáról. Az óvoda a játszótér rehabilitációját a költségvetésében betervezte. Megköszöni az intézményvezető munkáját.

Sándor Vincéné képviselő kérdezi, hogy a projektbe tervezett öntözőrendszer biztonságos-e. Veszélyes lehet, ha a játékok vizesek lesznek, vagy esetleg az elektronikája.

Rábelné Bors Judit óvodavezető elmondja, hogy ez a rendszer korszerű, megfelel a biztonsági előírásoknak, amely óvodák esetében nagyon szigorú. Sem elektronikai sem más szempontból nem balesetveszélyes. Időzítő szabályozza az öntözést, amely olyan időszakra esik, mikor a gyermekek nincsenek kinn, és a száradási idő is bele van számítva.

Szakos Géza képviselő hozzáfűzi, hogy véleménye szerint hasznosabb dologra is lehetett volna költeni.

Az óvodavezető elmondja, hogy nekik ez nagyon hasznos és nagyon fontos, mert az óvodai életük csaknem felét az udvaron töltik, és jelen állapotában már balesetveszélyes volt.

A polgármester kérdezi, hogy van-e egyéb kérdés, észrevétel.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**190/2023. (XI. 14.) határozat**

Bezenye Községi Önkormányzat Képviselő-testülete a „Bezenyei Százszorszép Óvoda játszóudvar rehabilitáció” kiviteli munkálataira a beszerzési szabályzat szerint bekért árajánlatokat megvizsgálta.

A játszóudvar elkészítésére beérkezett érvényes ajánlatokról közül Németh Ádám egyéni vállalkozó ajánlatát fogadja el bruttó 4.765.000 összegben.

Felhatalmazza az intézményvezetőt a megrendelésre, valamint a vállalkozói szerződés megkötésére.

Felelős: Márkus Erika polgármester

Határidő: 2024. május 30.

1. **napirendi pont**

Téli igazgatási szünet

A polgármester ismerteti az előterjesztés szövegét, melyet minden képviselő előzetesen megkapott. Elmondja, hogy az igazgatási szünet alatt a dolgozók szabadságuk terhére maradnak otthon.

Wiegerné Mészáros Erika hozzáfűzi, hogy mindhárom településen döntést kellett hozni az igazgatási szünetről, melyet felsőbb jogszabály határozott meg.

Mivel kérdés, észrevétel nem érkezett, a polgármester szavazásra teszi fel határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**191/2023. (XI. 14.) határozat**

Bezenye Községi Önkormányzat Képviselő-testülete a 407/2023. (VIII. 30.) Korm.rendelettel összhangban 2023. december 27. napjától 2024. január 1. napjáig igazgatási szünetet rendel el a Hegyeshalmi Közös Önkormányzati Hivatal Bezenyei Kirendeltségén.

Felelős: Márkus Erika polgármester

 Wiegerné Mészáros Erika jegyző

Határidő: 2023. december 27.

Kammerhofer Róbert nemzetiségi elnök szót kér, és a jegyzőhöz fordul kérdésével. A 10. és 11. napirend tárgyalásánál nem kapott szót. Szeretett volna reagálni a polgármester 13. havi fizetésével kapcsolatosan és az Antonovich Gáspár területcseréjével kapcsolatban is, mivel ez utóbbi az előző testületet is érintette. Szeretné jegyzőkönyvbe rögzíttetni, hogy nem kapott szót ezen napirendekkel kapcsolatosan, holott tanácskozási joggal van jelen. Kérdezi továbbá, hogy jegyző asszony jegyző asszonyi minőségében van-e itt jelen.

A jegyző azt válaszolja, hogy természetesen igen.

Kammerhofer Róbert elmondja, hogy kérdése arra irányul, hogy amikor az előző jegyző úr hosszas betegsége miatt lemondott, akkor jegyző asszonyt megbízták-e a feladat ellátására.

Wiegerné Mészáros Erika jegyző elmondja, hogy nem. Kiírták a pályázatot, ahogyan a jogszabály azt előírja.

A nemzetiségi elnök azzal folytatja, hogy tehát egy ideig aljegyzőként hajtotta végre a jegyzői feladatokat. Nem is a munkájával kapcsolatosan van kérdése. Márkus Erika bemutatta az előző testületi ülésen jegyző asszonyt, most pedig az aljegyzőt mutatták be. Azért kérdezte, hogy milyen minőségben ül itt, mert azt a szegény nyomorult embert már el is temették, de a mai napig, ha felmennek az önkormányzat honlapjára, még mindig az előző jegyző neve szerepel.

A jegyző elmondja, hogy így van, eddig még nem történt meg az oldal javítása.

A nemzetiségi elnök azt mondja, hogy: „Ez a közjáték, hogy fölállnak egy perces néma csendre, meg ez a színjáték, amit itt előad Márkus Erika, kicsit nagyon cinkes. Nem is kicsit, nagyon.” Na ezt nevezi aztán profizmusnak. Nem lesz szívbéli jóbarátja a törvénytelenül leváltott Paprétért felelős alpolgármester, de sok mindenben igaza van, bár az udvaroncoknak nem tetszik.

A jegyző elmondja, hogy október 1-én kapta a kinevezését, nem az volt prioritásban, hogy a honlapot frissítsék.

A megjelent lakosság képviselői számon kérik a nemzetiségi elnöktől, hogy kit nevez udvaroncoknak, majd szóváltásba keverednek.

A polgármester rendre inti a jelenlévőket, majd mivel több kérdés, észrevétel nem érkezett, az ülést 19:27 órakor bezárja.

k.m.f.

 **Márkus Erika Wiegerné Mészáros Erika**

 polgármester jegyző

Jegyzőkönyv hitelesítők:

 **Hiltser Mátyás Szakos Géza**

 jegyzőkönyv hitelesítő jegyzőkönyv hitelesítő